阿仙奴輪換輕取盧頓 路維獲球迷起立致敬
2024年04月04日 09:00
東網電視
更多新聞短片
伊美路維難得正選即有好表現。
周四(4日)凌晨英超,阿仙奴主場2比0擊敗盧頓,暫時壓倒踢少場嘅利物浦重登榜首。阿仙奴今場作出多個輪換,難得正選上陣嘅伊美路維表現落力,兩個入球都係由佢策動,尾段被調離場嗰陣獲主場球迷起立鼓掌,賽後亦獲選為今場最佳球員,表現獲得肯定。
阿仙奴今場收起迪格蘭賴斯、布卡約沙卡、加比爾捷西斯、佐真奴同加比爾馬天尼利等主力,不過對住盧頓游刃有餘,24分鐘伊美路維前場反搶策動反擊,最終由馬田奧迪加特接應夏維斯傳送射入;44分鐘伊美路維左路傳中,逼到盧頓嘅橋岡大樹擺烏龍,協助阿仙奴贏2比0。
伊美路維今場踢85分鐘,係佢自2022年4月以來最長時間上陣聯賽,而且獲選為最佳球員,佢賽後表示:「今季對我哋呢啲上陣唔多嘅球員係好困難,不過球隊就好似一家人,大家心態都係隨時做好上陣準備,用表現向領隊證明我哋值得上陣。今場入唔到波有少少失望,但創造兩個入球都好值得開心,保持不失亦相當重要,我為自己今場表現高興。」